《食荀》
宋代·释慧空

机泉捣粳炊明玑，竹根烧笋然竹枝。锦绷稚子犊献角，玉版阿师囊颖锥。

同槃苦觉风味好，对客不知寒涕垂。古来山林例穷饿，藜苋诳腹蕨充饥。

我今一饱万想灭，老马释羁牛脱縻。南山苍苍入箕踞，凉月囧囧生谈犀。

公无说与市朝予，啄腐吞腥渠得知。

作者简介：释慧空（一○九六～一一五八），号东山，俗姓陈，福州（今属福建）人。年十四出家，初学于圆悟、六祖，后至疏山，为南岳下十四世，泐潭清禅师法嗣。高宗绍兴二十三年（一一五三），住福州雪峰禅院，次年退归东庵。二十八年卒，年六十三（《五灯会元》卷一八、《东山慧空禅师语录跋》）。有《东山慧空禅师语录》、《雪峰空和尚外集》传世。　释慧空诗，以续藏经本《东山慧空禅师语录跋》及日本旧刻《雪峰空和尚外集》（今藏北京图书馆）为底本，编为二卷。